Η σύσταση αποσκοπεί στην παροχή καθοδήγησης προς τα κράτη μέλη της Ευρωπαϊκή Ένωσης (ΕΕ) με στόχο την ενίσχυση των δικαιωμάτων υπόπτων και κατηγορουμένων που υπόκεινται σε προσωρινή κράτηση, σε σχέση τόσο με τα δικονομικά τους δικαιώματα όσο και με τις υλικές συνθήκες κράτησης, προκειμένου να διασφαλιστεί ότι τα άτομα που πρόκειται να στερηθούν την ελευθερία τους αντιμετωπίζονται με αξιοπρέπεια και σεβασμό ως προς τα θεμελιώδη δικαιώματά τους. Δικονομικά δικαιώματα Οι οδηγίες της ΕΕ καλύπτουν ήδη μια σειρά από στοιχεία δικονομικών δικαιωμάτων, όπως: το δικαίωμα διερμηνείας και μετάφρασης· το δικαίωμα ενημέρωσης· το δικαίωμα πρόσβασης σε δικηγόρο· τεκμήριο αθωότητας· δικονομικές εγγυήσεις για τα παιδιά· και δικαστική αρωγή. Η παρούσα σύσταση συμπληρώνει τις εν λόγω οδηγίες μαζί με τη σύσταση της Επιτροπής σχετικά με τις δικονομικές εγγυήσεις για ευάλωτα πρόσωπα που είναι ύποπτοι ή κατηγορούμενοι στο πλαίσιο ποινικών διαδικασιών (βλέπε σύνοψη). Γενικές αρχές Η σύσταση καθορίζει τέσσερις βασικές αρχές: η προσωρινή κράτηση θα πρέπει να χρησιμοποιείται ως μέτρο έσχατης ανάγκης· οι κρατούμενοι πρέπει, αφενός, να αντιμετωπίζονται με σεβασμό και αξιοπρέπεια και, αφετέρου, σύμφωνα με τις σχετικές υποχρεώσεις για τα ανθρώπινα δικαιώματα, συμπεριλαμβανομένων εκείνων που προβλέπονται στο άρθρο 3 της Ευρωπαϊκής σύμβασης των Δικαιωμάτων του Ανθρώπου και στο άρθρο 4 του Χάρτη των Θεμελιωδών Δικαιωμάτων της Ευρωπαϊκής Ένωσης· θα πρέπει να καταβληθούν προσπάθειες για τη διαχείριση του μέτρου της κράτησης κατά τρόπο που να διευκολύνει την κοινωνική επανένταξη των κρατουμένων, με σκοπό την πρόληψη της υποτροπής· η σύσταση θα πρέπει να εφαρμόζεται χωρίς διάκριση ως προς το φύλο, την εθνικότητα, την ηλικία ή άλλης κατάστασης. Δικονομικά δικαιώματα υπόπτων και κατηγορουμένων Η σύσταση καθορίζει ελάχιστα πρότυπα για όσους υπόκεινται σε προσωρινή κράτηση, καλύπτοντας διάφορες πτυχές, μεταξύ των οποίων: η χρήση της προσωρινής κράτησης ως μέτρο έσχατης ανάγκης και τη διαθεσιμότητα μέτρων εναλλακτικών της κράτησης· η ανάγκη για εύλογες υπόνοιες και λόγους προσωρινής κράτησης· την αιτιολόγηση των αποφάσεων προσωρινής κράτησης· περιοδική επανεξέταση της προσωρινής κράτησης· ότι θα πρέπει πάντα να διασφαλίζεται η ακρόαση του υπόπτου ή του κατηγορουμένου· αποτελεσματικά μέσα έννομης προστασίας και δικαίωμα προσφυγής· ότι η διάρκεια της προσωρινής κράτησης πρέπει να είναι όσο το δυνατόν συντομότερη· αφαίρεση του χρόνου προσωρινής κράτησης από τον χρόνο της οριστικής ποινής. Υλικές συνθήκες κράτησης Η σύσταση καθορίζει επίσης ελάχιστα πρότυπα για τις συνθήκες κράτησης, όπως: διαμονή και κατανομή· υγιεινή και υγειονομικές συνθήκες· διατροφή· χρόνος παραμονής εκτός του θαλάμου και σε εξωτερικούς χώρους· εργασία και εκπαίδευση των κρατουμένων για την προώθηση της επανένταξής τους· υγειονομική περίθαλψη· πρόληψη της βίας και της κακομεταχείρισης· επικοινωνία με τον έξω κόσμο· νομική συνδρομή· αιτήματα και καταγγελίες ειδικά μέτρα για: γυναίκες και κορίτσια, αλλοδαπούς, παιδιά και νέους ενήλικες, άτομα με αναπηρίες ή με σοβαρά ιατρικά προβλήματα· ειδικά μέτρα για την αντιμετώπιση της ριζοσπαστικοποίησης στα σωφρονιστικά καταστήματα. Υποβολή εκθέσεων Τα κράτη μέλη θα πρέπει να ενημερώσουν την Ευρωπαϊκή Επιτροπή σχετικά με τις ενέργειες σε συνέχεια της παρούσας σύστασης εντός 18 μηνών από την έκδοσή της. Η Επιτροπή θα πρέπει στη συνέχεια να υποβάλει μια έκθεση στο Ευρωπαϊκό Κοινοβούλιο και στο Συμβούλιο της Ευρωπαϊκής Ένωσης εντός 24 μηνών από την έγκριση της σύστασης. Γενικό πλαίσιο Για περισσότερες πληροφορίες, βλέπε: Δικαιώματα των υπόπτων και των κατηγορούμενων (Ευρωπαϊκή Επιτροπή).